Πρεμιέρα με το… δεξί για τον Παναθηναϊκό στο φετινό πρωτάθλημα, που επικράτησε στην Ξάνθη της τοπικής ομάδας με 1-0, χάρη στο παρθενικό στην Σούπερ Λίγκα και πολύ όμορφο τέρμα του Γιάννη Μπουζούκη, στο 69’ της αναμέτρησης...



Αν και… νέο, καθώς Πούγγουρας και Μπουζούκης έκαναν ντεμπούτο ενώ στο βασικό σχήμα ξεκίνησε και ο επίσης νεαρός Χατζηγιοβάνης, το «τριφύλλι» παρουσιάστηκε σοβαρό και θα μπορούσε να είχε πάρει, ίσως, λίγο πιο εύκολα το «διπλό» στα Πηγάδια, αν Άντονι Μουνιέ και Δημήτρης Εμμανουηλίδης ήταν λίγο πιο εύστοχοι.



Ωστόσο, το σημαντικό είναι ότι ο Παναθηναϊκός «σβήνει» τρεις από τους έξι βαθμούς της τιμωρίας του με το… καλημέρα!



Παράλληλα, θα πρέπει να σημειωθεί ότι η ομάδα του Γιώργου Δώνη δικαιούται να φωνάζει για τη φάση του 75ου λεπτού, όταν ο Τάσος Χατζηγιοβάνης ανατρέπεται… παρατεταμένα από τον Σιλά, πέφτει μέσα στην αντίπαλη περιοχή, αλλά ο διαιτητής Σιδηρόπουλος λέει λανθασμένα να συνεχιστεί το ματς αντί να αποβάλλει τον δεύτερο με απευθείας κόκκινη κάρτα.



Κάτι που ο Δωδεκανήσιος ρέφερι έκανε, σωστά αυτή τη φορά, ένα λεπτό πριν τη λήξη της αναμέτρησης, όταν ο Ντουρίτσκοβιτς κλώτσησε εκτός φάσης τον πεσμένο στο έδαφος Βαγγέλη Οικονόμου...



Το ματς:



Στο πρώτο ημίχρονο, ο Παναθηναϊκός ήταν αυτός που… κέρδισε τις εντυπώσεις, χωρίς ωστόσο να καταφέρει να τις μετουσιώσει και σε ένα γκολ. Έχοντας την μπάλα στα πόδια του, καλές αποστάσεις στις γραμμές του και «ανεβάσματα» από τους Κουλιμπαλί και Ινσούα, κατάφερε να απειλήσει δύο φορές.



Αρχικά στο 13ο λεπτό, με τον Ινσούα να σεντράρει από τα αριστερά, τον Μουνιέ να παίρνει την κεφαλιά και τη μπάλα να περνάει ελάχιστα άουτ! Αλλά και στο 24’, με τον Χατζηγιοβάνη να γυρίζει τη μπάλα από αριστερά και τον Μουνιέ να μην τη βρίσκει όπως θα ήθελε για να την σπρώξει στα δίχτυα, με αποτέλεσμα ο Σιλά να απομακρύνει...







Παράλληλα, πέντε λεπτά αργότερα, ο Γάλλος άσος υποδεικνύεται λανθασμένα οφσάιντ από τον βοηθό Κωσταρά κι ενώ ετοιμαζόταν βγει τετ α τετ με τον Ζίβκοβιτς!



Η Ξάνθη στον αντίποδα παρότι ξεκίνησε να πιέζει ψηλά, «εγκλωβίστηκε» στην καλή αμυντική συμπεριφορά του αντιπάλου της, με αποτέλεσμα να μην κάνει αισθητή την παρουσία της στα καρέ του Διούδη.



Είναι χαρακτηριστικό πως αυτό συνέβη για πρώτη και… τελευταία φορά στο 31’ και πάλι ημιτελώς, καθώς ο Γέντρισεκ δεν πρόλαβε να μπει στη φάση, μετά την κεφαλιά-πάσα του Κασάδο…







Στην επανάληψη, ο ρυθμός του παιχνιδιού δεν ήταν το ίδιο καλός ειδικότερα στα πρώτα λεπτά, με τα δυνατά μαρκαρίσματα να κυριαρχούν και την ακριτική ομάδα να έχει την πρώτη αξιόλογη φάση λίγο μετά την μια ώρα αγώνα, με τον Καντά να σουτάρει από το ημικύκλιο της μεγάλης περιοχής αλλά να στέλνει την μπάλα λίγο άουτ.



Τελικά, ήταν οι «πράσινοι» εκείνοι που πέτυχαν το γκολ στο 69’, με τον Μπουζούκη να στέλνει τη μπάλα με εκπληκτικό πλασέ στο «γάμα» της εστίας του ανήμπορου ν’ αντιδράσει Ζίβκοβιτς!







Παράλληλα, έξι λεπτά μετά, ο Χατζηγιοβάνης μπαίνει στην περιοχή της Ξάνθης με τον Σιλά να τον ανατρέπει, έχοντας αρχίσει να του τραβάει την φανέλα έξω από αυτήν, αλλά τον Σιδηρόπουλο να λέει κακώς να συνεχιστεί το ματς...



Από το σημείο εκείνο, πιο πιθανό φαινόταν το 0-2, παρά το 1-1, ωστόσο ο Εμμανουηλίδης «σπατάλησε» δύο τετ α τετ , στο τρίτο και το έβδομο από τα 10 συνολικά λεπτά των καθυστερήσεων -λόγω της πρόσκαιρης διακοπής του ματς- με τον Ζίβκοβιτς να αποκρούει αμφότερες τις προσπάθειές του.







Ενώ η τελευταία φάση του αγώνα περιελάμβανε την απευθείας κόκκινη κάρτα στον Ντουρίτσκοβιτς για κλωτσιά εκτός φάσης πάνω στον Οικονόμου.



Οι συνθέσεις:



Ξάνθη: Ζίβκοβιτς, Μπαξεβανίδης (84’ Ορφανίδης), Φλίσκας, Κασάδο, Σιλά, Ντε Λούκας (56’ Καντά), Καμαρά, Κίκε, Ντουρίτσκοβιτς, Γέντρισεκ, Κάστρο (46’ Φασίδης).



Παναθηναϊκός: Διούδης, Πούγγουρας, Κολοβέτσιος, Οικονόμου, Κουλιμπαλί, Κουρμπέλης, Δώνης (74’ Τζανδάρης), Ινσούα, Μπουζούκης (79’ Στάικος), Χατζηγιοβάνης, Μουνιέ (88’ Εμμανουηλίδης).



Διαιτητής: Τάσος Σιδηρόπουλος (Δωδεκανήσου).



Θυμηθείτε εδώ το live του sport-fm.gr:



